Miturut Nāgarakṛtâgama, Madakaripura iku jeneng sima (laladan pardikan) darbéné Gajah Mada. Laladan pardikan iku diwènèhaké Gajah Mada déning Hayam Wuruk kang nalika iku lungguh kaprabon ing Majapait. Hayam Wuruk dinuga wèwèh sima iku sabubaré lelakon Perang Bubat. Laladan mau sinebut minangka papané Gajah Mada sesanggrah. Ing Pararaton Gajah Mada sinebut undur saka kalungguhané sabubaré Perang Bubat saperlu mukti palapa, kang tinegesan 'lèrèn saka kadonyan'. Unèn-unèn mukti palapa ing babagan iku béda saka unèn-unèn sairib, amukti palapa, kang kondhang lan tinegesan Sumpah Palapa. Sumpah Palapa dhéwé kalakon ing mangsa sadurungé nalika ibuning Hayam Wuruk, Tribhuwanottunggadewi, lungguh kaprabon. Ing lelakoné menyang Lumajang nalika taun 1359 M, Hayam Wuruk sinebut tau mampir ing Madakaripura.

Pernah saiki 
Ora ana kang weruh pernahé Madakaripura kang temen. Mangkonoa, pernahé dinuga ana ing Jawa Wétan. Kang lumrah wong pracaya yèn pernahé ana ing Kacamatan Tongas, Prabalingga, Jawa Wétan. Panemu iku dhedhasar ing jeneng mandhala mambulu traya (19:Id) kang sinebut ing Nāgarakṛtâgama lan ditapsiri minangka Désa Ambulu saiki kang kapernah ing kacamatan mau.

A. Gomperts ndeduga Dhusun Dhadhapan ing Désa Grogol, Kacamatan Gondhang Wetan, Kabupatèn Pasuruan minangka papan kang dimaksud ing Nāgarakṛtâgama. Dhedhasar panduga mau, njedhul panduga liya yèn Madakaripura kapernah ing Kabupatèn Pasuruan, antaraing Désa Grogol lan Désa Winongan kang saiki kapérang dadi Désa Winongan Lor lan Désa Winongan Kidul.

Réferènsi

Pratélan pustaka 
 Gomperts, A., "In the Footsteps of Hayam Wuruk", IIAS Newsletter No. 39, Leiden, 2005
 Hadi Sidomulyo, Napak Tilas Perjalanan Mpu Prapañca, Wedatama Widya Sastra, Jakarta, 2007, ISBN 978-979-3258-69-0
 

Majapait